**Petteri Piironen** (s. 10. joulukuuta 1976 Imatra) on suomalainen keihäänheittovalmentaja. Hän on valmentanut muun muassa Toni Kuuselaa, Teemu Narvia, Teemu Wirkkalaa, Sami Peltomäkeä, Sofi Flinkiä, Julius Yegoa ja Ihab Abdelrahman El Sayedia.

Piironen toimii Kuortaneen urheiluopistolla keihäänheiton lajivalmentajana. Urheiluopisto on Kansainvälisen yleisurheiluliiton keihäänheiton kehityskeskus, ja siellä käy heittäjiä valmennettavana IAAF:n myöntämien stipendien turvin. Järjestelyn myötä Piironen on ollut kehittämässä sellaistenkin heittäjien tekniikkaa, jotka eivät ole kotoisin tyypillisistä keihäänheittomaista. Esimerkiksi Julius Yego on kenialainen ja Ihab Abdelrahman El Sayed egyptiläinen. Yegosta tuli Lontoon olympialaisissa 2012 ensimmäinen keihäänheiton olympiafinaaliin selviytynyt kenialainen. Ennen Lontoon olympiakisoja hän oli harjoitellut Suomessa kolme kuukautta.

Keihäänheiton valmentamisen lisäksi Piironen työskenteli 2014–2016 jääkiekkoseura Tampereen Ilveksen fysiikkavalmentajana. Nuoruudessaan hän pelasi jääkiekkoa Imatran Ketterässä. Piirosen oma keihäsennätys on 76,38 metriä, jonka hän heitti Pieksämäellä 19. elokuuta 1995. Keihäänheittovalmennuksessa hän on nimennyt oppi-isäkseen Kari Ihalaisen.

Piironen valittiin vuoden 2015 valmentajaksi Suomen Urheilugaalassa.

Piirosen valmennettava Abdelrahman antoi vuonna 2016 positiivisen dopingnäytteen ja sai helmikuussa 2017 kahden vuoden kilpailukiellon. Piironen ei ole ollut tietoinen mahdollisesta dopingin käytöstä. Elokuussa 2016 juuri ennen Rion olympialaisia Piironen ilmoitti lopettaneensa Abdelrahmanin ja Yegon valmentamisen ja keskittyvänsä jatkossa vain suomalaisten valmentamiseen.

Lähteet
-------

1. 1 2  Petteri Piironen Tilastopaja (vaatii kirjautumisen, maksullinen palvelu).
2. 1 2 3  Karttunen, Anu: Keihästähtien tekijä Petteri Piironen – "On keihäänheiton etu, että laji kansainvälistyy" *Yle.fi*.  30.6.2014. Yle. Viitattu 5.7.2014.
3. ↑  Korte, Annimari: Egyptin keihäsihme uskoo pystyvänsä heittämään 95 metriä *Yle.fi*.  5.7.2014. Yle. Viitattu 5.7.2014.
4. 1 2  Landells, Steve: Finnish advice is the secret to African javelin throwers’ success *IAAF.org*.  18.9.2013. International Association of Athletics Federations. Viitattu 5.7.2014. (englanniksi)
5. ↑  Mestarivalmentajan yllätys: tyrmää väitteet Suomen keihäskriisistä ja puhuu jopa kahdesta uudesta 90 metrin heittäjästä *www.iltalehti.fi*. Viitattu 12.8.2019.
6. 1 2 3  Maailman kärkiheittäjän valmentaja valmentaa myös Ilvestä *MTV.fi*.  19.6.2014. MTV Oy. Viitattu 12.8.2019.
7. ↑  Suonsyrjä Vesa: Petteri Piironen virittää pelaajista urheilijoita *Ilves.com*.  12.9.2013. Ilves-Hockey Oy / Ilves Media Group. Viitattu 12.8.2019.
8. ↑  Vuoden valmentaja Piironen jakoi kiitosta oppi-isälleen *Yleisurheilu.fi*.  12.1.2016. Viitattu 24.7.2016.
9. ↑  Lehtisaari, Matti: Egyptin keihästähden dopingkäry varmistunut *yle.fi*.  14.2.2017. Viitattu 16.2.2017.
10. ↑  Abdelrahmanin dopingtapauksessa yhä epäselvyyksiä - ratkaisu Rion jälkeen *iltalehti.fi*. Viitattu 9.8.2016.
11. ↑  Piironen lopetti Yegon valmentamisen etuajassa – saamassa ison pestin Suomesta *iltasanomat.fi*.  9.8.2016.  Arkistoitu 10.8.2016. Viitattu 9.8.2016.